《宝镜篇》
明代·王稚登

舒生宝镜草堂前，锦囊入手明月圆。
雪光辉辉照肝胆，流苏风飓朱绳县。
青铜千岁化玄玉，声如金磬清悠然。
龙文不断细如发，天吴海若纷纠缠。
夏王九鼎铸神怪，无乃祖此相流传。
徐君爱镜如爱剑，胡僧海客求识面。
玉匣时时风雨鸣，翠奁忽忽蛟龙战。
呜呼人事岂有常，徐君白骨烟荒凉。
此镜舒生买归越，转展胡乃登斯堂。
摩挲反覆辨世代，未必秦汉将无唐。
唐人笔势仿佛晋，蝇头小字题其傍。
或随龙驭蒙葬地，玉鱼金碗同深藏。
不然妃后殉红粉，断冈落日埋清光。
秦园汉寝今谁识，骐飐石马眠荆棘。
耕人拾此意茫昧，青钱斗粟轻弃掷。
流传吾意任来去，神物不受相秘惜。
嵩高少室山万重，秋风桃竹访赤松。
寒辉系肘照幽壑，魑魅不敢窥尘容。
亦愁变化不可测，丰城神剑终为龙。